[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 26.8.2008

COM(2008) 525 окончателен

ДОКЛАД НА КОМИСИЯТА ДО СЪВЕТА И ЕВРОПЕЙСКИЯ ПАРЛАМЕНТ

Положението на селското стопанство в Европейския съюз — Доклад за 2006 г.

{SEC(2008) 2382}

ДОКЛАД НА КОМИСИЯТА ДО СЪВЕТА И ЕВРОПЕЙСКИЯ ПАРЛАМЕНТ

Положението на селското стопанство в Европейския съюз — Доклад за 2006 г.

Въведение

1. Документът „Положението на селското стопанство в Европейския съюз — доклад за 2006 г.“ беше завършен през 2007 г. и е публикуван заедно с Общия доклад за дейностите на Европейския съюз.

1. Икономическо положение и приходи на земеделските стопанства

2. Обемът на производството на земеделските стопанства през 2006 г. беше по-малък от този през 2005 г. Производството в сектора на земеделските култури намаля с 4 %, а в сектора на животновъдството намалението е 1 %.

3. И в двата сектора, земеделието и животновъдството, селскостопанските производители получиха по-ниски цени за продукцията си. Реалното намаление на цените е средно 2 %.

4. Броят на селскостопанските производители продължава да намалява (през 2006 г. той е намалял с 2 % в сравнение с 2005 г.).

5. Доходите на селскостопанските производители са нараснали средно с 3 %, въпреки че са налице значителни различия между държавите-членки, като доходите са нараснали значително в някои държави и са намалели съществено в други.

6. През 2006 г. ЕС продължи да бъде като цяло нетен износител на селскостопанска продукция.

2. Развитие на политиката и законодателни инициативи през 2006 г.

Реформа на ОСП

7. Реформата на ОСП продължи през 2006 г. През май Комисията публикува консултативен документ за реформата на сектора на плодовете и зеленчуците. През юни тя призова за всеобхватна реформа на лозаро-винарския сектор. През септември Комисията представи предложение за реформа на сектора на бананите (което беше прието от Съвета през декември).

8. Започна подготвителна работа във връзка с редица клаузи за преглед, които се съдържат в реформите от 2003 г. и 2004 г., групирани заедно под името „Здравна картина“.

9. През 2006 г. Комисията придвижи работата по програмата за опростяване на ОСП с представянето на План за действие (съдържащ 24 предложения за законодателни промени) и приемането на предложение за eдинна организация за общия пазар.

Политика за качество

10. През март Съветът прие регламент относно закрилата на географски указания и наименования за произход на земеделски продукти и храни. Той прие също регламент относно селскостопански и хранителни продукти с традиционно специфичен характер.

Биологично земеделие

11. През декември Съветът постигна съгласие за „общ подход“ към предложението за Регламент на Съвета за биологичното производство и етикетирането на биолигични продукти. Новият регламент е крайъгълен камък на Плана за действие на Общността за биологични храни и биологично земеделие и представлява сериозна стъпка към по-нататъшното развитие на биологичното земеделие в ЕС.

Държавни помощи

12. Комисията получи 319 нотификации за проектомерки за държавна помощ, които да се прилагат в секторите земеделие и агропромишленост. Тя започна разглеждането на 27 мерки за държавна помощ, които не са били предходно нотифицирани по силата на член 88, параграф 3 от Договора за ЕО.

Помощ за нуждаещите се

13. През 2006 г. Европейският съюз продължи да раздава хранителни продукти от интервенционните запаси на нуждаещите се .

Най-отдалечените райони — реформа на програма POSEI

14. В началото на годината приключи реформата на споразуменията по POSEI с приемането на регламент на Съвета за определяне на специфични мерки за селското стопанство в най-отдалечените райони на Съюза.

3. Селскостопански пазари

Растителни продукти

15. Световното производство на зърнени култури през пазарната 2006/2007 г. намаля в сравнение с предходната година — 1 567 милиона тона срещу 1 602 милиона тона през предходната година.

16. Реколтата в ЕС също намаля с 6 %. Причината за това е, че земеделските производители засяха по-малки площи със зърнени култури и добивът беше по-малък.

Животински продукти

17. Относно млякото, селскостопанските производители в ЕС са произвели по-малко през 2006 г. в сравнение с предишната година (намаление с 1 %). Това се дължи на намаления брой на производителите на мляко и млечни продукти. Активните производители на мляко и млечни продукти са увеличили средния размер на стадата си и млеконадоя от крава, но това увеличение не е достатъчно да компенсира намаляването на броя на производителите. За първи път някои държави-членки са произвели по-малко мляко от разрешеното по режима на производствените квоти.

18. Що се отнася до говеждото и телешкото месо, има слабо нарастване на производството с 0,4 %. Това се дължи главно на увеличения брой крави, заклани в Обединеното кралство след връщането на пазара на говедата на възраст над тридесет месеца.

19. През 2006 г. селскостопанските производители са произвели 7,9 милиона тона говеждо и телешко месо, докато гражданите на ЕС са консумирали 8,2 милиона тона.

20. Що се отнася до външната търговия, ЕС е изнесъл около 239 000 тона говеждо главно в Русия, Швейцария, Хърватия и Ангола. От друга страна, ЕС е внесъл около 510 000 тона говеждо месо. Над 90 % от вноса идва от Бразилия, Аржентина и Уругвай.

21. Общото състояние на пазара на продукти от овце и кози в ЕС през 2006 г. се характеризира с намаляване големината на стадата. Възникна огнище на болестта син език в район, разположен по-северно от всички досегашни огнища на територията на Франция, Германия и страните от Бенелюкс.

22. Относно свинското месо, цените през 2006 г. бяха сравнително положителни, но след лятото имаше значително нарастване на цената на фуражите.

23. Що се отнася до птичето месо, както производството, така и консумацията намаляха през първата половина на 2006 г. поради съобщенията в медиите за разпространението на птичия грип. Но във втората половина на годината производството и консумацията се възстановиха.

4. Провеждане на реформата от 2003 г.

24. През 2005 г. десет държави-членки започнаха да изпълняват Схемата за единно плащане за извършване на директни плащания. През 2006 г. към тях се присъединиха още пет държави.

25. Франция, Испания, Нидерландия и Гърция избраха историческия модел, докато Финландия се спря на регионалния модел.

5. Развитие на селските райони

26. През периода 2000—2006 г. се изпълняваха 68 програми за развитие на селските райони, 69 регионални програми по Цел 1 и 20 регионални програми по Цел 2. Програмите по Цел 1 и Цел 2 включваха редица мерки за развитие на селските райони.

27. През същия период имаше значителен брой проекти по инициативата Лидер + (около 28 000). Много местни групи за действие участваха в транснационалното сътрудничество.

28. През 2006 г. разходите за развитие на селските райони възлизаха на 9 199,2 милиона EUR. От тях ФЕОГА (секция „Гарантиране“) осигури 5 610,2 милиона EUR (за програми за развитие на селските райони и програмите по Цел 2). ФЕОГА (секция „Ориентиране“) осигури 3,589 милиарда EUR (за програмите по Цел 1).

29. За периода 1994—1999 г. бяха закрити 45 програми. В края на 2006 г. останаха отворени 39 програми (от 402 към март 2003 г.).

6. Околна среда и гори

30. През септември Комисията публикува Съобщение, озаглавено „Разработване на агро-екологични показатели за наблюдение на интеграцията на екологичните съображения в ОСП“. Съобщението прави преглед на постигнатия напредък в разработването на агро-екологични показатели и очертава дейности за бъдещето.

31. Продължи изпълнението на „Плана за действие относно биологичното разнообразие в областта на земеделието“. Комисията представи Съобщение за „Спиране на намаляването на биоразнообразието до 2010 г. и след това: запазване на услугите, предлагани от екосистемите, за благото на човека“.

32. Що се отнася до генетично модифицираните култури, през март Комисията прие доклад до Съвета и Европейския парламент за опита, придобит в държавите-членки относно изпълнението на мерките, свързани със съвместното съществуване.

Съобщението на Комисията до Съвета и Европейския парламент относно Плана за действие за горите беше прието през юни. Заключенията на Съвета по този план бяха приети от Съвета по земеделие и рибарство през октомври.

7. Финансиране на ОСП през 2006 г.

33. Разходите за ОСП се финансират съгласно Финансовите перспективи, приети на срещата на високо равнище в Берлин през 1999 г. и коригирани на срещата на високо равнище в Копенхаген в края на 2002 г., за да се отчетат финансовите въздействия на разширяването на Съюза. Следователно през бюджетната 2006 г. за ЕС-25 се прилагаха нови тавани.

8. Разширяване

34. По отношение на България и Румъния беше осъществено усилено наблюдение. С Турция и Хърватия беше осъществено двустранно проучване на законодателството в областта на селското стопанство.

9. Международни отношения

35. В сферата на международните отношения в областта на селското стопанство първата половина на годината беше период на интензивна дейност. Комисията участва много активно в преговорите, проведени под егидата на Световната търговска организация за по-нататъшно либерализиране на глобалната търговия, включително търговията със селскостопански продукти. Но преговорите (известни като Програма за развитие от Доха) не постигнаха големи успехи.

36. През втората половина на годината ЕС започна да установява контакти с основните си търговски партньори с оглед възобновяване на преговорите в началото на 2007 г.